Els xiquets de Burjassot viuran una pasqua diferent amb l’Escola de Pasqua de l’IMCJB
2025-07-24

L’Institut Municipal de Cultura i Joventut de Burjassot vol que els xiquets de Burjassot, de 4 a 12 anys, gaudisquen d’unes vacances de Pasqua diferents desenvolupant activitats adequades a la seua edat; tallers, animacions, eixides, esport, dansa…tot va a tenir cabuda en els cinc dies que durarà l’Escola de Pasqua.

L’escola començarà en la Casa de Cultura el 2 d’abril, dijous sant, i després dels dies festius, el dimarts 7 i fins al divendres 10 d’abril, tornarà al citat espai municipal per fer que els xiquets i les xiquetes de Burjassot gaudisquen més si cap de les seues vacances de Pasqua. L’horari de l’escola serà de 9 a 13:30 hores, però amb l’objectiu d’ajudar als pares i les mares a conciliar la seua vida laboral amb l’activitat, també hi haurà horari especial, de 8 a 13:30 hores i servei de menjador, de 13:30 a 15 hores.

El preu de l’Escola de Pasqua, en horari normal, és de 35€ mentre que en horari especial, és de 42,50€. En el cas que els xiquets es queden al menjador, a tots dos preus caldrà afegir el cost del servei, 25€. Es realitzarà un descompte del 50% a les famílies nombroses, excepte en el servei de menjador.

Les matrícules per a l’Escola de Pasqua poden fer-se efectives, del 9 al 27 de març, en la Seu Electrònica de l’IMCJB o bé, de manera presencial, en el Servei d’Informació de l’Institut, després de sol·licitar cita prèvia. Amb una cita només es podrà matricular als xiquets que estiguen legalment al càrrec de la persona que realitze la matrícula. En el moment de formalitzar-la caldrà aportar una fotografia grandària carnet del xiquet al qual es matricula, la fotocòpia del SIP, informació sobre qualsevol situació familiar o de salut que es considere d’interés, l’autorització per a la realització de les activitats, així com per a la publicació del material gràfic i, en el cas que així siga, el carnet de família nombrosa.

La reunió informativa de l’Escola de Pasqua serà el dilluns 30 de març, a les 18:30 hores, en la Casa de Cultura.